Ir-rebbieħa tal-Eurovision Conchita Wurst waslet lura f’art twelidha llum waranofsinhar fejn ingħatat merħba ta’ eroj fl-ajruport ta’ Vienna, l-Awstrija. Magħrufa bħala l-mara bil-leħja, Conchita rebħet is-Sibt filgħaxija l-Eurovision Song Contest bil-kanzunetta Rise Like A Phoenix quddiem udjenza televiżiva ta’ madwar 180 miljun persuna f’45 pajjiż. Mijiet ta’ ammiraturi tagħha marru l-ajruport internazzjonali ta’ Vjenna b’kull xorta ta’ kartelluni u anke lebsin il-leħja fuq wiċċhom biex jagħtu l-appoġġ tagħhom lir-reġina Conchita lura f’pajjiżha. Fl-ewwel kummenti tagħha hija rringrazzjat lil dawk kollha li tawha l-appoġġ tagħhom u qalet li ma kellhiex kliem. Hija fissret r-rebħa tagħha s-Sibt bħala ugwaljanza, imħabba u rispett. “Irrid nirringrazzjakom kollha kemm inthom tal-appoġġ tagħkom. M’għandkomx idea xi tfisser din ir-rebħa għalija. Qiegħda ngħix ħolma…grazzi grazzi grazzi ma jwaqqafna ħadd,” qalet Conchita.